VF Plus wil weet wie diesel aan Eskom verskafArgieffoto (Foto: SnapwireSnaps, Pixabay) Eskom se vertrapping van die verbruiker kan nie langer geduld word nie en die VF Plus sal die beoogde verhoging in kragpryse op elke manier moontlik teenstaan, het dié party in ŉ verklaring gesê. “Die VF Plus beplan onder meer ŉ protesoptrede by Eskom se hoofkantoor Megawatt Park in Sunninghill, en gaan daarop aandring dat inligting bekend gemaak word oor wie diesel aan Eskom verskaf, en teen watter prys,” het Anton Alberts, woordvoerder van die VF Plus, gesê. Volgens Alberts is dit ŉ gegewe dat die verhoging hoofsaaklik aangewend gaan word vir die aankoop van diesel wat die land se kragturbines aan die gang moet hou, en vrae word ‘wyd gevra’ oor wie bevoordeel word deur die dieselkontrakte. “Die VF Plus is totaal gekant teen die verhoging, en besef deeglik dat dit gebruik gaan word om diesel teen gelaaide pryse van kaders aan te koop wat die krisis wil gebruik om die vinnig krimpende staatskas en die belastingbetaler met nog miljarde rande te melk,” het Alberts bygevoeg. Die party is van voornemens om deur parlementêre vrae kragtens die Wet op die Bevordering en Toegang tot Inligting uit te vind wie is die dieselverskaffers. “Die Maatskappytribunaal gaan ook gevra word om Eskom se direkteure te ondersoek om vas te stel of daar ŉ verbreking was van hul vertrouensverpligting tenoor Eskom wat hul vergoeding aanbetref,” het Alberts gesê. “Met ons protesoptrede by Megawatt Park, gaan die VF Plus ook eis dat Eskom se direkteure hul buitensporige en onverdiende bonusse terugbetaal.” Volgens hom is die kragverhoging, soos met die onlangse belastingverhogings, ŉ klap in die gesig van die publiek wat op hierdie manier gedwing word om te betaal vir die onbeholpenheid en vergrype van die staat en sy instellings.